Oscar Hiljemark er jævnaldrende med flere af spillerne og har kun ganske lidt erfaring, som cheftræner. Alligevel sagde han ja uden at tøve, da han blev tilbudt jobbet som cheftræner i AaB efter, klubben fyrede Erik Hamrén.

Den 30-årige svensker havde tirsdag første arbejdsdag som cheftræner i AaB. Indtil i går formiddag var han assistenttræner for Erik Hamrén, men efter Hamréns exit fra klubben, er ansvaret nu lagt på skuldrene af Hiljemark. - Jeg ved, at det kommer til at blæse, men jeg er ikke bange for det. Jeg ved, at der kommer til at være utrolig mange holdninger. Sådan er det, når man er træner. Der vil være mange, som synes, at vi skal gøre det sådan eller sådan. Jeg har et klart billede i hovedet af, hvordan man skal spille fodbold, og hvordan jeg tror, at det her hold kan spille fodbold, siger Oscar Hiljemark efter hans første træningspas som cheftræner. Kravene var ikke til at fejl af fra den nye cheftræner Oscar Hiljemark til spillerne, da han i formiddag for første gang stod i spidsen for træningen i AaB. - Kvalitet, kvalitet, kvalitet, lød kommandoen til spillerne flere gange fra Hiljemark. Vil give alt for AaB Stemningen til træningen på anlægget i Gistrup var let. Oscar Hiljemark skal have humør og spilleglæde ind i AaB-truppen, som er gået fra nederlag til nederlag i de seneste kampe. - Jeg vil meget gerne kunne køre hjem fra AaB hver dag og tænke, "jeg gav alt, hvad jeg kunne for, at AaB skulle blive en bedre fodboldklub." Hvis jeg har gjort det, så må vi håbe at resultaterne kommer, og hvis de ikke gør, så må jeg kigge mig selv i spejlet og sige, at det var ikke godt nok, siger han. En nedrykning er på spil Opgaven for den 30-årige svensker virker enorm. AaB har kun vundet 3 ud af 22 kampe i Superligaen, og holdet er 8 point under nedrykningsstregen inden de sidste 10 kampe i nedrykningsslutspillet, og AaB skal sandsynligvis vinde 5 eller 6 af de sidste 10 kampe for at undgå nedrykning. - Som person er jeg meget arbejdsom. Jeg er energisk og fuld af energi. Jeg er kynisk, men har også et positivt livssyn, og jeg håber, at holdet vil afspejle den måde, som jeg ser på fodbold og livet, når vi sidder her om 2-3 måneder, siger Oscar Hiljemark. Oscar Hiljemark har som spiller oplevet uro og stormvejr i udenlandske klubber, som italienske  Palermo, græske Panathinaikos og russiske Dynamo Moskva, så derfor ryster den unge cheftræner ikke på hånden over udfordringen i Aalborg. Kan blive klubbens redningsmand Hiljemarks første kamp i spidsen for AaB bliver den 2. april. Her spiller holdet på udebane mod nedrykningsrivalerne fra Horsens. En kamp, som AaB under ingen omstændigheder må tabe, hvis håbet om overlevelse i superligaen skal bevares. Omvendt kan Hiljemark og AaB kick-starte sæsonen med en sejr og genvinde troen og håbet på overlevelse. Søndag den 2. april vil derfor give svar på, om AaB har en realistisk mulighed for også at spille i superligaen næste sæson, og om klubbens redningsmand kan blive en 30-årige svensker uden cheftræner-erfaring.